CELEX: 62017TN0798
Language: sk
Date: 2017-12-08 00:00:00
Title: Vec T-798/17: Žaloba podaná 8. decembra 2017 – De Masi und Varoufakis/ECB

5.2.2018   
            
            
               SK
            
            
               Úradný vestník Európskej únie
            
            
               C 42/39
            
         Žaloba podaná 8. decembra 2017 – De Masi und Varoufakis/ECB
   (Vec T-798/17)
   (2018/C 042/55)
   Jazyk konania: nemčina
   
      Účastníci konania
   
   
      Žalobcovia: Fabio De Masi (Hamburg, Nemecko) a Yanis Varoufakis (Atény, Grécko) (v zastúpení: Prof. A. Fischer-Lescano)
   
      Žalovaná: Európska centrálna banka
   
      Návrhy
   
   Žalobcovia navrhujú, aby Všeobecný súd:
   
               —
            
            
               zrušil listom zo 16. októbra 2017 oznámené rozhodnutie Výkonnej rady Európskej centrálnej banky, ktorým sa zamieta žiadosť žalobcov o prístup k dokumentu Európskej centrálnej banky „Responses to questions concerning the interpretation of Art. 14.4 of the Statute of the ESCB and of the ECB“ z 23. apríla 2015, ako aj
            
         
               —
            
            
               uložil žalovanej a prípadným vedľajším účastníkom konania na podporu návrhov žalovanej povinnosť nahradiť trovy konania podľa článku 87 ods. 2 Rokovacieho poriadku Všeobecného súdu.
            
         
      Dôvody a hlavné tvrdenia
   
   Na podporu svojej žaloby žalobcovia uvádzajú dva žalobné dôvody.
   
               1.
            
            
               Prvý žalobný dôvod je založený na nesprávnom uplatnení článku 4 ods. 2 druhej zarážky rozhodnutia Európskej centrálnej banky zo 4. marca 2004 o prístupe verejnosti k dokumentom Európskej centrálnej banky (ECB/2004/3) (1)
               
               
                           —
                        
                        
                           Žalobcovia namietajú, že uverejnenie sporného právneho posudku by neovplyvnilo právne poradenstvo žalovanej a tvrdia, že existuje prevažný a verejný záujem na jeho uverejnení. Navyše sa nevykonalo zváženie záujmov a neuviedlo odôvodnenie.
                        
                     
         
               2.
            
            
               Druhý žalobný dôvod je založený na nesprávnom uplatnení článku 4 ods. 3 prvého pododseku rozhodnutia Európskej centrálnej banky zo 4. marca 2004 o prístupe verejnosti k dokumentom Európskej centrálnej banky (ECB/2004/3)
               
                           —
                        
                        
                           Uverejnením by sa neobmedzilo interné použitie sporného právneho posudku v rámci rokovaní a predbežných porád v Európskej centrálnej banke alebo v rámci výmeny názorov medzi žalovanou a národnými bankami.
                        
                     
         
      (1)  Rozhodnutie Európskej centrálnej banky zo 4. marca 2004 o prístupe verejnosti k dokumentom Európskej centrálnej banky (ECB/2004/3) (Ú. v. ES L 080, 2004, s. 42).